62018CJ0123_RES
Kawża C‑123/18 P
HTTS Hanseatic Trade Trust & Shipping GmbH
vs
Il-Kunsill tal-Unjoni Ewropea
Sentenza tal-Qorti tal-Ġustizzja (Awla Manja) tal-10 ta’ Settembru 2019
“Appell – Rikors għad-danni – Miżuri restrittivi meħuda kontra l-Iran – Kumpens għad-dannu allegatament imġarrab mill-appellanti minħabba l-inklużjoni ta’ isimha fil-lista tal-persuni u tal-entitajiet li għalihom japplika l-iffriżar ta’ fondi u ta’ riżorsi ekonomiċi”
Responsabbiltà mhux kuntrattwali – Kundizzjonijiet – Ksur suffiċjentement serju tad-dritt tal-Unjoni – Marġni ta’ diskrezzjoni tal-istituzzjoni fl-adozzjoni tal-att – Evalwazzjoni tal-illegalità tal-att jew tal-aġir tal-istituzzjoni – Evalwazzjoni tal-eżistenza ta’ ksur suffiċjentement serju tad-dritt tal-Unjoni – Impossibbiltà, għall-istituzzjoni kkonċernata, li tinvoka element rilevanti li ma tteħidx inkunsiderazzjoni fl-adozzjoni tal-att jew tal-aġir inkwistjoni
(it-tieni paragrafu tal-Artikolu 340 TFUE)
(ara l-punti 32 sa 34, 36 sa 39, 42 sa 51, 82, 83, 85, 86)
Politika estera u ta’ sigurtà komuni – Miżuri restrittivi kontra l-Iran – Iffriżar ta’ fondi ta’ persuni, entitajiet u korpi rrikonoxxuti mill-Kunsill bħala parteċipanti fil-proliferazzjoni nukleari – Obbligu li din il-miżura tiġi estiża għal entitajiet miżmuma jew ikkontrollati minn tali entità – Kunċett ta’ entità miżmuma jew ikkontrollata – Żamma jew kontroll indiretti – Kapaċità ta’ influwenza, mill-entitajiet jew mill-korpi rrikonoxxuti mill-Kunsill bħala parteċipanti fil-proliferazzjoni nukleari, fuq l-għażliet tal-entità miżmuma jew ikkontrollata – Inklużjoni – Ineżistenza ta’ rabta legali ta’ proprjetà jew ta’ parteċipazzjoni fil-kapital tal-entità miżmuma jew ikkontrollata – Assenza ta’ effett – Entità li taġixxi f’isem l-entità koperta mill-miżura restrittiva – Inklużjoni
(Regolament tal-Kunsill Nru 961/2010, Artikolu 16(2)(d))
(ara l-punti 68 sa 70, 75, 77)
Sunt
Is-sentenza tal-Qorti Ġenerali li tiċħad it-talba għal kumpens ta’ kumpannija rregolata mid-dritt Ġermaniż, minħabba l-inklużjoni tagħha fil-lista tal-persuni u tal-entitajiet koperti mill-miżuri ta’ ffriżar ta’ fondi li jikkonċernaw l-Iran, hija annullata
Permezz tas-sentenza tagħha tal-10 ta’ Settembru 2019, HTTS vs Il-Kunsill (C‑123/18 P), il-Qorti tal-Ġustizzja, bl-Awla Manja bħala l-kulleġġ ġudikanti, laqgħet l-appell ippreżentat mill-kumpannija HTTS Hanseatic Trade Trust & Shipping GmbH (iktar ’il quddiem l-“appellanti”) mis-sentenza tal-Qorti Ġenerali tat-13 ta’ Diċembru 2017, HTTS vs Il-Kunsill (T‑692/15, EU:T:2017:890, iktar ’il quddiem is-“sentenza appellata”). Permezz tas-sentenza appellata, il-Qorti Ġenerali kienet ċaħdet it-talba għall-kumpens tad-dannu li l-appellanti qieset li ġarrbet minħabba l-inklużjoni tagħha, permezz ta’ żewġ regolamenti tal-Kunsill, fil-listi tal-persuni u tal-entitajiet affettwati mill-miżuri ta’ ffriżar ta’ fondi u ta’ riżorsi ekonomiċi li jikkonċernaw l-Iran (iktar ’il quddiem il-“listi kontenjzużi”) (
1
). B’differenza mill-Qorti Ġenerali, il-Qorti tal-Ġustizzja ddeċidiet li l-Kunsill ma setax, sabiex juri li ma kienx wettaq ksur tad-dritt tal-Unjoni ta’ natura li jistabbilixxi r-responsabbiltà mhux kuntrattwali tal-Unjoni, jinvoka elementi li ma kinux ittieħdu inkunsiderazzjoni meta l-appellanti ġiet inkluża f’dawn il-listi.
L-appellanti hija kumpannija rregolata mid-dritt Ġermaniż li teżerċita attivitajiet ta’ aġent marittimu u ta’ amministratur tekniku ta’ bastimenti. It-tilwima bejnha u l-Kunsill tagħmel parti minn sensiela ta’ kawżi dwar miżuri restrittivi, adottati fil-kuntest tal-ġlieda kontra l-proliferazzjoni nukleari fl-Iran, meħuda kontra kumpannija marittima u ċerti persuni fiżiċi u ġuridiċi marbuta magħha, li jinkludu l-appellanti. L-inklużjoni inizjali ta’ isem l-appellanti fil-listi kontenzjużi, li saret f’Lulju 2010, ma kinitx ġiet ikkontestata. Għall-kuntrarju, it-tieni inklużjoni tagħha, li saret f’Ottubru 2010, kienet ġiet annullata mill-Qorti Ġenerali (sentenza tas-7 ta’ Diċembru 2011, HTTS vs Il-Kunsill, T‑562/10, EU:T:2011:716). Permezz tas-sentenza appellata, din tal-aħħar kienet madankollu ċaħdet it-talba tal-appellanti għall-kumpens tad-dannu kkawżat minn dawn l-inklużjonijiet.
F’dan il-każ, il-Qorti tal-Ġustizzja ddeċidiet li s-sentenza appellata hija vvizzjata b’diversi żbalji ta’ liġi. Hija tenfasizza, b’mod partikolari, li l-kundizzjoni għall-istabbiliment tar-responsabbiltà mhux kuntrattwali tal-Unjoni marbuta mal-eżistenza ta’ ksur suffiċjentement serju ta’ dispożizzjoni legali tal-Unjoni teħtieġ neċessarjament li jiġu bbilanċjati – punt dan li għandu importanza partikolari fil-qasam tal-miżuri restrittivi – il-protezzjoni tal-individwi kontra l-aġir illegali tal-istituzzjonijiet u l-marġni ta’ manuvra li għandu jiġi rrikonoxxut lil dawn l-istituzzjonijiet sabiex ma tiġix ipparalizzata l-azzjoni tagħhom. Fid-dawl ta’ dawn il-kunsiderazzjonijiet, il-Qorti tal-Ġustizzja tosserva li, fil-kuntest ta’ azzjoni għad-danni, bħal fil-kuntest ta’ rikorsi oħra, l-illegalità ta’ att jew ta’ aġir ta’ natura li tistabbilixxi r-responsabbiltà mhux kuntrattwali tal-Unjoni għandha tiġi evalwata fid-dawl tal-punti ta’ liġi u ta’ fatt eżistenti fil-mument tal-adozzjoni tal-imsemmi att jew aġir. Bl-istess mod, hija tqis li l-eżistenza ta’ ksur suffiċjentement serju ta’ dispożizzjoni legali tal-Unjoni għandha neċessarjament tiġi evalwata fid-dawl taċ-ċirkustanzi li fihom kienet aġixxiet l-istituzzjoni f’dik id-data preċiża. Minn dan il-Qorti tal-Ġustizzja tikkonkludi li, sabiex tikkontesta l-eżistenza ta’ tali ksur, l-istituzzjoni kkonċernata tista’ tinvoka biss l-elementi li kienet ħadet inkunsiderazzjoni sabiex tadotta l-att ikkonċernat.
Għaldaqstant, il-Qorti tal-Ġustizzja tannulla s-sentenza tal-Qorti Ġenerali u tgħaddi lil din tal-aħħar ir-responsabbiltà li teżamina l-eventwali eżistenza ta’ ksur suffiċjentement serju ta’ dispożizzjoni legali tal-Unjoni, mingħajr ma tieħu inkunsiderazzjoni l-elementi li ma kinux ittieħdu inkunsiderazzjoni mill-Kunsill meta inkluda lill-appellanti fl-imsemmija listi iżda li dan invoka fil-kuntest tar-rikors għad-danni.
(
1
)	Regolament ta’ Implimentazzjoni tal-Kunsill (UE) Nru 668/2010 tas-26 ta’ Lulju 2010 li jimplimenta l-Artikolu 7(2) tar-Regolament (KE) Nru 423/2007 dwar miżuri restrittivi kontra l-Iran (ĠU 2010, L 195, p. 25), u Regolament tal-Kunsill (UE) Nru 961/2010 tal-25 ta’ Ottubru 2010 dwar miżuri restrittivi kontra l-Iran u li jħassar ir-Regolament (KE) Nru 423/2007 (ĠU 2010, L 281, p. 1).